**Anežka Ščurková, 2. kategória, poézia**

**ZUŠ Jána Melkoviča, Okružná 9, 064 01 Stará Ľubovňa**

**x x x**

mäkké prsty češú gitare vlasy

zanechávajú za sebou stopy

oblaky sú moje noty

bojím sa že zmiznú

nepoznané

stromy mi kradnú melódie

v noci ich vyšumia

celému svetu

**x x x**

anjelom sa rozlial po oblohe

pomarančový džús

lúčne koníky si ladia husličky

ovce sú oblaky

na zemi

tma si nikdy nezabudne zobrať do vrecka

aj náš dom

ráno ho vždy vráti

**x x x**

nepravda bolí viac ako rana

niekto prerezal puto

vylial studne

staviam si vlastnú jaskyňu

**x x x**

píšeme si odkazy

obloha je list

nikde nekončí

lúka je naša kaviareň

šepkáme tajomstvá do kvetov

zbierame do dlaní písmená z kníh

bežíme po krehkých hodinových ručičkách

nevieme čítať odkazy